text: Vestas har droppet styren
  23 februar 2011 kl. 12.23
  Verdens største vindmøllefabrikant Vestas har droppet opløsningsmidlet styren i produktionen af vinger til vindmøller i modsætning til LM Wind Power.
  Hos Vestas Wind Power forklarer adm. direktør for Vestas Blades, Ole Borup Jakobsen, at man allerede midt i halvfemserne begyndte at gå væk fra at bruger glasfiberarmeret polyester, hvor styren bidrager til at fortynde polyester-blandingen og sikre hærdningen.
  I stedet gik virksomheden over til at bruge epoxy sammen med glasfiber i en ny proces.
  I 1997-98 stoppede man helt med polyester og dermed styren, der mistænkes for at være kræftfremkaldende.
  - Vi ville gerne kunne bygge nogle lettere vinger og have en mere miljøvenlig arbejdsproces, så derfor gik vi over til epoxy og til en såkaldt pre-peg proces, hvor glasfiberen er imprægneret med epoxy i forvejen, siger han til Ingeniøren.dk.
   
  Han tilføjer, at styren er et organisk opløsningsmiddel, der har været kendt i 100 år, og det ifølge hans opfattelse er bedst, hvis man kan undgå at bruge den slags.
  
  Også farligt
  Epoxy er også et farligt stof, men det bruges i et lukket system til at binde fibrene i glasfiber sammen, så mennesker ikke bliver påvirket af giftige dampe.
  Vingerne sprøjtemales dog med epoxy til sidst.
  - Men det foregår i lukkede malerkabiner, og vi går efterhånden mere og mere over til at lade robotter klare maleriet, siger Ole Borup Jakobsen.
   
  Styren i polyesteren er mere flygtig end epoxy, så det er lettere at holde epoxyen inde i lukkede rum og dermed sikre et bedre arbejdsmiljø.
  